Kaliňák, Robert, podpredseda vlády a minister vnútra SR (2012-09-12):
Ďakujem pekne. Ja vlastne ani neviem veľmi k čomu, pretože vlastne málokto vystúpil k správe, treba objektívne povedať. Väčšina z tých, čo vystúpili, robili svoju osobnú prezentáciu, v momente, keď odišli kamery, stiahli svoje vystúpenia, čo je vlastne príznačné, prečo to vlastne celé robia, a myslím si, že tak málo je, myslím si, že naivných ľudí, že verili tomu, že majú nejaký úprimný záujem, pretože naozaj hovorili iba o sebe, čo som tak zaregistroval, a spor, ktorý som si všimol, bolo, že či niekto bol niekde, nebol niekde, či niečo organizoval, alebo neorganizoval, je to smutné. Ale to napriek tomu nejakým spôsobom nevplýva, niektorí kládli otázky, môžu ich položiť predovšetkým sami sebe, tam nájdu odpoveď, presne tak, presne tak. Ale to tiež nie je teraz dôležité. Pre nás je dôležité, aby sme nevnášali do tohto vyšetrovania politiku, ja chcem povedať, že vyšetrovací tím sa naozaj drží faktov. Bol tu bývalý minister, ktorý neurobil dva roky nič pre to, aby sa niečo objasnilo. Mal asi čas, že musel tie chlebíčky pojedať z nejakého iného zvieraťa, a toto sú všetko naozaj tie veci, ktoré sem teda naozaj nie úplne patria. Ešte raz sa k tomu vrátim. Toto je správa k samotnému vyšetrovaniu, je neštandardné, aby sa o živom spise informovalo a že sa o to vôbec žiadalo. Mrzí ma, ale že to každý používa predovšetkým na svoju vlastnú prezentáciu, čo nie je ale zakázané, takže tomu nejakým spôsobom ani nehodláme brániť. Faktom však zostáva, že pánom vyšetrovania, pre tých, ktorí to náhodou nevedeli, boli tu také vystúpenia, že nemali predstavu o tom, ako je trestné stíhanie vedené. Jedna vec je politická kauza a odpoveď, ktorú v politickej kauze dávajú voliči vždy vo voľbách, čo si oni myslia, a druhá vec je trestné vyšetrovanie, ktoré vedie prokurátor príslušný, v tomto prípade špeciálny prokurátor, na čo máme špeciálne orgány pre vyšetrovanie najvážnejších káuz určené, a ten určuje, akým spôsobom sa vyšetrovanie uberá, a to sa nemôže riadiť na základe pocitov, domnienok alebo menej, alebo sebe viac emotívnych vystúpení, a na základe dôkazov, ktoré sa intenzívne snažia podrobne zháňať, z toho sa nerobí priamy prenos, pretože je najlepšia cesta takýchto vecí k tomu, aby sa vedel súper, o ktorého ide, pripraviť na svoju obranu. Ak týmto spôsobom chcete uľahčiť situáciu tým, ktorí sú podozriví z tejto trestnej činnosti, je to vaše morálne právo, ale, samozrejme, sami seba tým poznačíte, že budete práve tými, ktorí, naopak, chcú, aby tá kauza bola ututlaná. Myslím si, že naozaj veľmi intenzívne pracujú policajti. Je to naozaj najväčší vyšetrovací tím historicky a z môjho pohľadu je, vôbec nevylúčim, že sa ešte rozšíri, ale v každom prípade si nemyslím, že by sa mali chuť vzdať alebo nejakým iným spôsobom to robiť, a nikto vyšetrovací tím dnes nezosmiešňoval, tu sa bavíme, že málokto, niektorí nedokážu rozdeliť politiku a politikov od policajtov. Politici nie sú policajti a tam už tá politická hádka k tomu patrí. Policajtov by sme mali nechať bokom, najmä tým, že nebudeme behať po chodbách niektorých špecializovaných úradov a vyhrážať sa – ako niektorí poslanci – že týchto policajtov vyzlečú z uniformy, lebo poznajú ministra. Takže toto je vec, ktorá sa určite nestane a ktorej určite zabránime. Napriek tomu si myslím, že budeme schopní v nejakom čase túto, tento obraz, túto mozaiku predstaviť tak, aby nastavila zrkadlo tomu, čo sa v tých rokoch 2005 a 2006 na Slovensku dialo a mnohí budeme ešte možno prekvapení. Veľmi pekne vám ďakujem.